PLAN FOR Å SIKRE BARNA ET GODT PSYKOSOSIALT MILJØ

Handlingsplan mot mobbing i TROLLKNAUSEN BARNEHAGE AS



Innhold

[Innledning 2](#_Toc442950927)

[Hva er mobbing 3](#_Toc442950928)

[Forebygging 4](#_Toc442950929)

[Samarbeid mellom barnehage og hjem 5](#_Toc442950930)

[Avdekking 5](#_Toc442950931)

[Lovverk og sentrale føringer 6](#_Toc442950932)

[Barnehagens rutiner for forebygging av mobbing 7](#_Toc442950933)

[Tiltak ved mobbing eller krenkende atferd 8](#_Toc442950934)

[Vedlegg 9](#_Toc442950935)

[NOTAT VEDRØRENDE KRENKENDE ATFERD/MOBBING I BARNEHAGEN 9](#_Toc442950936)

[OBSERVASJONSLOGG 10](#_Toc442950937)

[TILTAKSPLAN NÅR MOBBING ELLER KRENKENDE ATFERD SKJER 11](#_Toc442950938)

[REFERAT FRA MØTE VEDRØRENDE MOBBING /KRENKENDE ATFERD I BARNEHAGEN 12](#_Toc442950939)

[BEKREFTELSE PÅ AT FORELDRE HAR LEST 13](#_Toc442950940)

# ****Innledning****

Trollknausen barnehages *PLAN FOR Å SIKRE BARNA ET GODT PSYKOSOSIALT MILJØ - Handlingsplan mot mobbing* er et verktøy for å forebygge og forhindre krenkende ord og handlinger mot barnehagebarn.

Planen viser hvordan barnehagen arbeider med det psykososiale miljøet i barnehagen, hvordan de ansatte styrkes i arbeidet mot mobbing og hvilke rutiner barnehagen har i arbeidet med forebygging av mobbing.

I enkelte saker kan det være naturlig å ta kontakt med helsestasjon, PPT, barnevern eller skole.

Barnehageloven stiller klare forventninger til barnehagens forpliktelser for å skape et godt fysisk og psykososialt læringsmiljø for barn

§1. Formål

*Barnehagen skal i samarbeide og forståelse med hjemmet ivareta barnas behov for omsorg og lek, fremme læring og danning som grunnlag for allsidig utvikling. …*

*Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati og likestilling og motarbeide alle former for diskriminering.*

Rammeplanen sier *Barnehagen skal fremme positive holdninger som motvirker avvisning, mobbing og vold* (s. 23).

**Barnehagen skal være en helsefremmende og forebyggende arena og skal handle raskt og ta de grep som er nødvendige for at eventuell mobbing opphører.**

**Styrer har det overordnede ansvaret for det psykososiale miljøet i barnehagen. Styrer og resten av personalet skal forhindre og stoppe mobbing og mobbelignende atferd når dette skjer.**

**I Trollknausen legger vi vekt på at:**

* det arbeides kontinuerlig, langvarig og systematisk med barnas barnehagemiljø
* barnehagen og foreldre samarbeider om det forebyggende og holdningsskapende arbeidet
* tydelig ledelse er en forutsetning for å forebygge, avdekke og håndtere krenkende ord og handlinger
* alle ansatte i barnehagen har en handlingsplikt til å undersøke, varsle og gripe inn dersom de får kunnskap eller mistanke om at et barn blir utsatt for krenkende atferd
* barnehagens lokale tiltak og evne til kommunikasjon og samarbeid er avgjørende for at arbeidet skal lykkes

Ingen barn skal mobbe eller bli mobbet i barnehagen. Barns opplevelse av seg selv og sin egenverdi utvikler seg i samspill med omgivelsene. Mobbing er alvorlig fordi det har store personlige konsekvenser. Barn som utsettes for mobbing fratas både livsmot og verdighet. Forskning viser at både barn som mobber og barn som har opplevd mobbing har en forhøyet risiko for å utvikle psykiske vansker senere. Arbeidet med å forebygge mobbing, marginalisering og utenforskap starter derfor allerede i barnehagen. Barnehagen skal handle raskt og ta de grep som er nødvendige for at eventuell mobbing opphører. Samarbeid med foreldre står sentralt i det miljøskapende og mobbeforebyggende arbeidet i barnehagene. Aktiv medvirkning og godt samarbeid med foreldre er avgjørende dersom mobbing oppstår.

Alle barn og unge har rett til et oppvekst- og læringsmiljø uten mobbing. FNs Barnekonvensjon slår fast at barn og unge har rett til utvikling, medvirkning, ikke-diskriminering, omsorg, beskyttelse og selvrealisering. Mobbing svekker disse rettighetene.

# ****Hva er mobbing****

Mobbing blir definert ulikt*.* Veilederen *Barns trivsel – voksnes ansvar.* *Forebyggende arbeid mot mobbing starter i barnehagen* (Utdanningsdirektoratet) trekker frem følgende trekk fra ulike definisjoner

* det dreier seg om negative, fysiske eller psykiske handlinger begått av en eller flere mot en annen
* den som blir utsatt for erting, plaging eller utestenging, er lett tilgjengelig som del av et fellesskap han eller hun ikke har valgt selv
* det er ubalanse i maktforholdet slik at det er vanskelig å forsvare seg
* handlingen må ha en viss hyppighet og foregå over tid

Mobbing kan involvere flere forskjellige former for handlinger. Vi kan skille mellom

* verbal mobbing (si stygge ting ...)
* fysisk mobbing (slå, sparke ...)
* utestengelse (et barn holdes utenfor ...)

eller mellom direkte og indirekte mobbing.

I barnehagen kan mobbing gjøre seg gjeldende ved at et barn har en egenopplevelse av å bli stengt ute fra leken, ikke bli akseptert, får negative kommentarer, blir dominert, undertrykket, truet, herset med, hånt, krenket, latterliggjort eller manipulert, eller at voksne ser og opplever denne type atferd i miljøet.

Det kan noen ganger være vanskelig å skille mellom erting og mobbing, men erting som foregår over tid kan utvikle seg til å bli mobbing. Det dreier seg med andre ord ikke om enkeltstående handlinger som inngår som en del av det å være menneske, eller om barn som en gang imellom ikke blir med i lek. Det handler om negative mønstre som foregår over tid og hvor det er ubalanse i styrkeforholdet.

# ****Forebygging****

**Den tydelige og omsorgsfulle voksne er modell for barns møte med andre. Når barn ikke får til lek og samspill med andre barn, trenger de hjelp av voksne. Noen barn strever mer enn andre. Relasjonen mellom barn og voksne er sentral i arbeidet mot mobbing i barnehagen. De voksnes forståelse av barn og barns atferd er grunnlaget for om voksne ser, reflekterer, handler og evaluerer egen praksis, og det er de voksnes holdninger som ligger til grunn for de handlinger som utføres.**

***Mobbing har dårlige vekstforhold i en barnehage der voksne stadig våger å stille kritiske og åpne spørsmål til seg selv, samtidig som de styrker alt det relasjonelle arbeidet som fremmer god lek, humor og trygghet* (Ingrid Lund i *Mobbing i barnehagen*, s. 127).**

**For å skape en barnehage fri for mobbing må barnehagen ha**

* **tydelige verdier og felles holdninger som praktiseres av voksne**
* **voksne som legger til rette for en god start for det enkelte barn (gode strategier for tilvenning, forutsigbar dagsrytme og gode rutiner for overganger mellom aktiviteter)**
* **voksne som systematisk observerer enkeltbarn og barnegrupper, og tilrettelegger for etablering av gode relasjoner og vennskap**
* **kompetente voksne som jobber systematisk med å styrke barnas sosiale kompetanse og skaper et inkluderende og vennlig barnehagemiljø**
* **voksne som kjenner alle barna godt og tilrettelegger aktiviteter slik at alle opplever mestring på sitt nivå**
* **tilstedeværende og varme voksne som viser alle barna tillit og formidler forventninger til dem på en tydelig måte, slik at barna lett kan forstå hva som er akseptabelt og hva som ikke er lov**
* **voksne som kan være barnas veileder i utfordrende relasjoner og situasjoner – noen ganger gå foran som et godt eksempel, andre ganger korrigere, vise, lede og veilede**
* **voksne som legger det fysiske miljø til rette slik at det stimulerer til god lek**
* **engasjerte voksne som fokuserer på leken som en viktig arena for utvikling av sosiale ferdigheter**
* voksne som har kompetanse og håndterer uønsket atferd og fremmer en positiv væremåte
* voksne som vektlegger et godt samarbeid med foreldre

***Med anerkjennelse som grunnfundament har den enkelte voksne, både blant de ansatte og foreldre det redskapet som trengs for å skape mobbefrie barnehager*****(Ingrid Lund i *Mobbing i barnehagen*, s. 127).**

# ****Samarbeid mellom barnehage og hjem****

Barnehagen og hjemmet har et felles ansvar for at mobbing ikke får utvikle seg i barnehagen. Det er viktig å samarbeide med foreldre i arbeidet med holdninger og verdier. Det forventes at foreldre vil samarbeide med barnehagen om forebygging av mobbing og krenkende atferd. Foreldre må derfor involveres i hvordan barnehagen jobber med barn og relasjoner og snakke om tema mobbing, krenkende atferd og forebygging av dette i foreldresamtaler og foreldremøter. Dette innebærer også at foreldre blir informert om barnehagens handlingsplan mot mobbing.

Det å bli sett, møtt, anerkjent og respektert, innebærer gjensidig forpliktelse mellom barnehage og hjem. Alle barn og foreldre skal oppleve å bli tatt på alvor av personalet. Hvis de kommer med en bekymring om at et barn blir utsatt for krenkende ord eller handlinger, skal de bli tatt på alvor.

Foreldre er barnas viktigste rollemodeller og må være gjennomtenkte med hva de sier og uttrykker, når barn er til stede.

Foreldre bidrar til forebyggende arbeid ved å

* hilse på, snakke med alle barn, invitere barn med hjem, og legge til rette for nye vennskap
* snakke positivt om andre barn, foreldre, personalet og barnehagen
* melde fra til barnehagen, dersom det oppdages erting/mobbing blant barna
* gi tilbakemeldinger på barnets trivsel og opplevelser
* følge opp informasjon og ha et tett samarbeid med barnehagen

# ****Avdekking****

Mobbing og begynnende mobbeatferd kan være vanskelig å oppdage. Personalet må ha felles forståelse for hva mobbing og krenkende atferd innebærer.

Det er viktig å være observant på endringer av barns atferd. Det kan være tegn på at noe er galt. Et tett samarbeid mellom barnehage og hjem gjør det lettere å fange opp endringer i barns atferd.

Handlingsplikt

Alle ansatte i barnehagen har en **handlingsplikt** som består av:

* plikt til å gjøre **undersøkelser** raskt
* plikt til å **varsle** pedagogisk leder/styrer raskt (f.eks. ved bruk av notat angående bekymring)
* plikt til å **gripe inn**

**Følgende punkt er viktig for å avdekke mobbing:**

* Personalet må være «tett på» barna i lek og aktiviteter for å kunne fange opp atferd som kan utvikle seg til mobbing.
* Personalet observerer og kartlegger samspill mellom barna og mellom voksne og barn.
* Personalet er til stede, leker og snakker med barna om hvordan de har det og er oppmerksomme på endringer i barns atferd.
* Personalet gjennomfører barnesamtaler med fokus på barnas trivsel – en til en eller i gruppe.
* Pedagogisk leder gjennomfører foreldresamtaler der barns trivsel, atferd og vennskap tas opp.

# ****Lovverk og sentrale føringer****

* FNs konvensjon om barnets rettigheter av 20. november 1989

(Barnekonvensjonen)

* Lov om barnehager § 1 og § 3
* *Rammeplan for barnehagen*s *innhold og oppgaver* Kunnskapsdepartementet (2017)
* Forskrift om miljørettet helsevern i barnehager og skoler § 5, krav til dokumentasjon

# 

# ****Barnehagens rutiner for forebygging av mobbing****

|  |  |  |  |
| --- | --- | --- | --- |
|  | **Oppgave** | **Tidspunkt** | **Ansvar** |
| 1 | Barnehagen gjennomgår handlingsplan og drøfter og dokumenterer barnehagens syn på:  - Hva er et godt psykososialt miljø?  - Hva er krenkende atferd?  - Hva er terskelen for å gripe inn og hva innebærer det?  - Når skal ledelsen varsles? | Ved barnehagestart | Styrer |
| 2 | Opplæring og informasjon til alle nyansatte «Handlingsplan mot mobbing i Trollknausen barnehage» | Ved ansettelse | Styrer |
| 3 | Barn og foreldre informeres om planen  Nye foreldre skriver under på at de har lest dokumentet | Hver høst | Pedagogisk leder |
| 4 | Barnehagen vurderer det psykososiale miljøet  og vurdere informasjon fra foreldresamtaler | Ledermøte to ganger i året | Styrer |
| 5 | Barnehagens planer og tiltak for forebyggende og holdningsskapende arbeid gjennomsyrer barnehagehverdagen | Løpende | Styrer |
| 6 | Barnehagen evaluerer sitt forebyggende og holdningsskapende arbeid hvert år. Evaluering og evt. revidering foretas i personalmøte og samarbeidsutvalg | Hver vår | Styrer |

# ****Tiltak ved mobbing eller krenkende atferd****

|  |  |  |  |
| --- | --- | --- | --- |
|  | **Oppgaver** | **Ansvar** | **Forslag til dokumentasjon**  **Se vedlegg** |
| 1 | Mobbing eller krenkende atferd er observert eller informert om av barn, ansatte eller foreldre | Den som har mottatt informasjon om eller observert handlingen | Notat vedr. krenkende handling |
| 2 | Undersøkelser og observasjon settes i gang umiddelbart dersom det kommer fram at et barn ikke har det bra | Styrer/pedagogisk ledere | Observasjons- logg |
| 3 | Samtaler med barnet som opplever seg krenket, for å skaffe informasjon og gi støtte. Barnehagen skal sikre at barnets egen subjektive opplevelse kommer fram | Styrer/pedagogisk ledere | Referat |
| 4 | Samtaler med foreldre til barnet som opplever seg krenket.  Barnehagen har ansvar for å legge til rette for et godt samarbeid når det gjelder tiltak som kan/bør gjøres. | Styrer/pedagogisk ledere | Referat |
| 5 | Samtale med barnet/barna som krenker  Er det flere som krenker, snakkes det med én om gangen. Hensikten med samtalen er å gi beskjed om at slik atferd er uakseptabel og må stoppe umiddelbart. Gjøre avtaler om oppfølging. | Styrer/pedagogisk ledere | Referat |
| 6 | Samtale med foreldre til barnet som krenker.  Barnehagen har ansvar for å legge til rette for et godt samarbeid når det gjelder tiltak som kan/bør gjøres | Styrer/pedagogisk ledere | Referat |
| 7 | Tiltaksplan utarbeides  På bakgrunn av undersøkelsene og observasjonene lages det en tiltaksplan som presenteres foreldre. Planen utføres av samtlige ansatte | Styrer/pedagogisk ledere | Tiltaksplan |
| 8 | Oppfølging  Den krenkende atferden følges inntil den opphører helt. Alle involverte barn skal følges opp. | Styrer/pedagogisk ledere og øvrig personal. | Observasjons- logg/referat |
| 9 | Vurderingsmøte for personalet etter 1-2 uker  Fungerer iverksatte tiltak? Eventuelt videreføring/justering av tiltak. | Styrer/pedagogisk ledere, alle ansatte skal delta på møte. | Referat |
| 10 | Ny informasjon/samtale med foreldre om dagens ståsted i saken  Nær dialog med foreldre bør skje kontinuerlig til saken er løst. | Styrer | Referat |

## ****BEKREFTELSE PÅ AT FORELDRE HAR LEST****

*PLAN FOR Å SIKRE BARNA ET GODT PSYKOSOSIALT MILJØ*

*Handlingsplan mot mobbing i Trollknausen barnehage AS*

Barnehagen ber om at svarslippen returneres barnehagen

Barnets navn og avdeling / base \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jeg/vi bekrefter å ha lest «Handlingsplan mot mobbing i Trollknausen barnehage AS»

Dato\_\_\_\_\_\_\_\_\_\_\_\_\_\_\_\_\_\_\_\_\_

Foreldre s underskrift\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_